CELEX: 62010TN0115
Language: bg
Date: 2010-03-04 00:00:00
Title: Дело T-115/10: Жалба, подадена на 4 март 2010 г. — Обединено кралство/Комисия

1.5.2010   
            
            
               BG
            
            
               Официален вестник на Европейския съюз
            
            
               C 113/75
            
         Жалба, подадена на 4 март 2010 г. — Обединено кралство/Комисия
   (Дело T-115/10)
   2010/C 113/109
   Език на производството: английски
   
      Страни
   
   
      Жалбоподател: Обединено кралство Великобритания и Северна Ирландия (представители: S. Ossowski, в качеството на представител, подпомаган от D.Wyatt, QC и M. Wood, Barrister)
   
      Ответник: Европейска комисия
   
      Искания на ищеца
   
   
               —
            
            
               да се отмени Решение на Комисията 2010/45/ЕС от 22 декември 2009 година за приемане, съгласно Директива 92/43/ЕИО на Съвета (Директива за местообитанията) (1), на трети актуализиран списък с територии от значение за Общността в Средиземноморския биогеографски регион (2), в частта, в която включва територията от значение за Общността Estrecho Oriental, идентифицирана с код ES6120032,
            
         
               —
            
            
               да се осъди Комисията да заплати направените разноски.
            
         
      Правни основания и основни доводи
   
   С настоящата жалба жалбоподателят оспорва валидността на Решение на Комисията 2010/45/ЕС (нотифицирано под номер C(2009) 10406) в частта, в която включва територията от значение за Общността Estrecho Oriental, и иска отмяна на включването в списъка на територията от значение за Общността Estrecho Oriental.
   В подкрепа на исканията си жалбоподателят сочи следните правни основания.
   На първо място жалбоподателят твърди, че обжалваното решение е прието в нарушение на Директива 92/43/ЕИО, доколкото включването в списъка на територията от значение за Общността Estrecho Oriental е несъвместимо с нея, тъй като:
   
               —
            
            
               много значителна част от площта на тази територия се намира в Британските териториални води на Гибралтар (БТВГ), които попадат под ефективния контрол на Обединеното кралство, а не на Испания, и
            
         
               —
            
            
               тя напълно се припокрива със съществуващата територия от значение за Общността Southern Water of Gibraltar (Обединено кралство).
            
         На второ място жалбоподателят твърди, че оспорваното решение е прието в нарушение на принципа на правна сигурност, доколкото включването в списъка на територията от значение за Общността Estrecho Oriental означава да се наложат задължения на Испания съгласно Директива 92/43/ЕИО по отношение на район в рамките на съществуваща територия от значение за Общността, по отношение на която съгласно тази директива правителството на Гибралтар вече има идентични задължения. Следователно това означава да се ограничат или да се поставят под въпрос правомощията на правителството на Гибралтар да приложи директивата в територия от значение за Общността Southern Water of Gibraltar и да приложи правото на Гибралтар в БТВГ, което създава правна несигурност за правителството на Гибралтар и за гражданите на ЕС.
   На трето място жалбоподателят твърди, че оспорваното решение е прието в нарушение на принципа на пропорционалност, доколкото включването в списъка на испанската територията от значение за Общността Estrecho Oriental, описана като обхващаща цялата територия от значение за Общността Southern Water of Gibraltar (Обединено кралство) и други райони от БТВГ, не е нито уместно, нито необходимо за постигането на екологичните цели, преследвани от Директива 92/43/ЕИО.
   Накрая жалбоподателят твърди, че оспорваното включване в списъка на територията от значение за Общността Estrecho Oriental трябва да бъде изцяло отменено, тъй като частичната отмяна на включването в списъка ще доведе до промяна на неговото естество и ще наложи изменението на списъка от Съда, определянето на нов център на територията от значение за Общността и преизчисляването на нейната площ и екологична оценка на годността на останалата част от територията да бъде определена за територия от значение за Общността.
   
      (1)  Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна, ОВ L 206, стр. 7; Специално издание на български език, 2007 г., глава 15, том 2, стр. 109).
   
      (2)  ОВ L 30, стp. 322.